যি কথা নহয় সঁচাঃ - অসমীয়াৰ সুখ-দুখ\nHome Unlabelled যি কথা নহয় সঁচাঃ\nxukhdukh.com June 19, 2013\n(পৌৰ নিগমৰ নিৰ্বাচন উপলক্ষে "হাড়গিলা ৰসাল গগৈ"ৰ অভি-ভাষন)\nজয়তু জাৱৰ জোথৰঃ প্ৰগতিৰ আকৰ\nশ্ৰদ্ধেয় মহানগৰবাসী ৰাইজ,\nজয়জয়তে আপোনালোকৰ ধৈৰ্যৰ মই শলাগ লৈছো। হেঃ হেঃ হেঃ মিচা ক'লে কি ডাল হবহে! দহটা বছৰ আমি পৌৰ সভাৰ নিৰ্বাচন নাপাতিলো, আপোনালোকে ধৈৰ্য নেহেৰুৱালে। পৌৰ নিগমৰ সেৱাৰ নামত ভেকোঁ-ভাওনা প্ৰদৰ্শন কৰি থাকি আপোনালোকক ভয়ানক মনোৰঞ্জন দিলো, তথাপি আপোনালোকে ধৈৰ্য নেহেৰুৱালে ।\nকৃত্ৰিম বান-পানীৰ নামত হোলোকা-হোলোকে পাহাৰৰ ৰঙাপানীকে খুৱালো, তথাপি আপোনালোকে ধৈৰ্য নেহেৰুৱালে । খোৱাপানীৰ নামত চৰকাৰী টেপত পানী নোলাল, কৰবাত জাঙিয়া, কৰবাত পলিথিন ওলাল, তথাপিও আপোনালোকে ধৈৰ্য নেহেৰুৱালে। ব্ৰহ্মজল টোপাকে কিনি কিনি খালে, বিচলেৰী কিনি কিনি খালে, অথচ প্ৰতিবাদ নকৰিলে।\nআমি পদপথৰ মেইন হলেদিয়ে আম আদমীক ডাইৰেক্ট স্বৰ্গলৈ যোৱাৰ নতুন পথো আৱিস্কাৰ কৰাৰ লগতে চৰকাৰী কৰ্মচাৰী এজনক সেই পথে স্বৰ্গযাত্ৰা কৰাই আদৰ্শ দেখুৱালো, তথাপি আপোনালোকে পৌৰ নিগমৰ অফিচ ধ্বংস কৰিবলৈ নাহিল। সঁচাই মই ইমান ধৈৰ্য ধৰিব পৰা মহানগৰবাসী এই পৃথিৱীত দেখা নাই ।\nমইতো কও, গুৱাহাটীৰ ৰাইজক শ্ৰেষ্ঠ ধৈৰ্যধৰা মহানগৰবাসীৰ অভিলেখৰ স্বীকৃতি দিবলৈ গীনিজ বুক ইমান দিনে আহিবই লাগিছিল! কথা দিছো, এইবাৰ মই খবৰ দিম, এইটো মোৰ প্ৰথম নিৰ্বাচনী প্ৰতিশ্ৰুতি, ৰাইজ আৰু অকন ধৈৰ্য ধৰক আমি জগত সভাত স্বীকৃতি দিমেই দিম ।\nআপোনালোকে হয়তো জানি আচৰিত হব, যে ৩১টা ৱাৰ্ডৰ উন্নয়নৰ বাবে অহা ৩২০০কোটি টকাৰে গুৱাহাটীৰ অৱস্থা ৰৌজাল-বৌজাল নহ'ল কিয়? কেনেকৈ হব, সেই কেইটা টকাৰে যাতে আমাৰ মানুহে নিজৰ সৰ্বাংগীন উন্নতি কৰিব পাৰে, তাৰ বাবেইতো ইমান দিন পৌৰ সভাৰ নিৰ্বাচন পতা হোৱা নাছিল। মিচা ক'লে কি ডাল হবহে, সেই পইচাৰে গুৱাহাটীৰ ভিতৰুৱাকৈ বহুত উন্নতি হৈছে । মহানগৰীৰ বৰ্ধিত জাৱৰ জোথৰেই তাৰ প্ৰমাণ।\nআগতে মহানগৰীলৈ মানুহ আহি পাহাৰত তৰ্জা বেৰৰ ঘৰ বনায়। আজিকালি সেই দিন নাই, অসম আকৌ উন্নতিৰ পথত জয় আই অসম বোল। যদিও এই ডায়লগটো আঞ্চলিকতাবাদী, তথাপি মই ব্যৱহাৰ কৰিছো। কাৰণ আমাৰ নিজৰ নিজৰ ঘৰৰ চৌহদৰ অঞ্চলবোৰৰ উন্নতি নহ'লে মৰমৰ মহানগৰ খনৰ উন্নতি কেনেকৈ হবহে ?\nসেই ৩২০০কোটি টকাৰে আমাৰ নিজৰ দলৰ কিমান মানুহৰ নিজৰ চৌহদ উন্নত হ'ল সাংবাদিকক সুধিলেই গম পাব । মইতো কও, এতিয়া সেইবোৰ যথেষ্ট হ'ল, সেয়ে নিৰ্বাচন পাতি, গণতন্ত্ৰ প্ৰতিষ্ঠা কৰা হওক। আৰু সেয়েই এই নিৰ্বাচন আপোনালোকলৈ উপহাৰ দিছো । হেঃ হেঃ হেঃ। দহ বছৰৰ পাছতযে অন্ততঃ সেইটো পাতিছো তাকে ঢাক ঢোল বজাবলৈও মই সকলোকে কৈ দিছো। ঢাক ঢোল অলচ্ এ ইম্পৰটেণ্ট্ মেটাৰ.... হেঃ হেঃ হেঃ...\nআকৌ কও প্ৰগতিৰ কথা, আগতে অসমৰ বেলেগ বেলেগ ঠাইৰ পৰা আহি মানুহে পাহাৰৰ তৰ্জাবেৰৰ ঘৰ বনায়। সেইটো প্ৰকৃতিক ধ্বংস কৰাৰ এক ভয়ানক পদক্ষেপ। সেয়ে মই চব পাহাৰৰ ঘৰ ভঙাই দিছো, বন বিভাগক কৈছো, সংৰক্ষিত বনাঞ্চলত গছ কাটিছা বাৰু কাটা, এই পাহাৰৰ ঘৰ ভাঙি তাতেই নতুনকৈ বনাঞ্চল তোমালোকে পাতিব লাগিব । বনৰজা ডাঙৰীয়াই সেই কথাত হয়ভৰ দিছে আৰু সেই প্ৰতিশ্ৰুতি দিয়াতহে অসমৰ সংৰক্ষিত বনাঞ্চল সমূহত অবাধ ধ্বংস কাৰ্য চলাবলৈ মইও হা কৰি দিছো । হেঃ হেঃ হেঃ\nমই আকৌ কৈছো, মানুহৰ যদি খাবলৈ ভাত নাই, তেন্তে পিজ্জা খাওক, চাওমিন খাওক, কেএফচি নে কি তাত গৈ কুকুৰা খাওক। এইবোৰ দোকান মল আদি মহানগৰীত হৈছেই, ই প্ৰগতিৰ চিন।\nসেইদৰে থাকিবলৈ যদি পাহাৰত তৰ্জাবেৰৰ ঘৰ নাই, আপোনালোকে ফ্লেটত বসবাস নকৰে কিয়? চিৰিয়াখানাৰ ওচৰতে কোটি টকীয়া ফ্লেট বনাবলৈ পাৰ্মিচন দিছো, তাৰ পৰা ওলায়েই পাৰ্কত ফুৰিব পৰাকৈ কেইবাকোটি চৰকাৰী ধনেৰে কেইবাশ কোটি দামৰ মাটিত বিনামূলীয়াকৈ মৰ্নিংৱাকৰ পাৰ্ক বনাই দিছো । এইসব আপোনালোকৰ কাৰণেই.....মিচা ক'লে কি ডাল হব নহয়নে?\nইমান সুবিধা দিয়াৰ পাছতো মানুহ বোৰে পাহাৰৰ মাটিৰ পট্টা লাগে বুলি অখিল বোলাটোক লৈ সমদল কৰে ।সেইসকল মানুহেই প্ৰগতিৰ বিৰোধী। পাহাৰত এতিয়াও উচ্ছেদ জোৰকৈ বন্ধ কৰিছে, ঘৰ বনাই থাকি পাহাৰ খনন কৰিছে, প্ৰাকৃতিক ভাৰসাম্য বিনষ্ট কৰিছে । পাহাৰৰ মাটি খহিছে, বানপানী হৈছে। গুৱাহাটীৰ বানপানীৰ বাবে তেওঁলোকেই একমাত্ৰ জগৰীয়া। এই বানপানী আমাৰ বিৰুদ্ধে এক পূৰ্ৱ-পৰিকল্পিত ষড়যন্ত্ৰৰ বাহিৰে একো নহয়!\nভাল ভাল প্ৰগতিৰ পক্ষে থকা মহানগৰবাসীয়ে মলে চলে, ৰেষ্টুৰাই, কে এফচিয়ে খাবলৈ লৈছে, খোৱাপানী নাই কি হ'ল পেপচি, কোকাকোলা পিবলৈ লৈছে। বাটৰ দাঁতিত, নৰ্দমাত সেইবোৰ বটলৰ সংখ্যাই তাৰ প্ৰমাণ নিদিয়েনে। সিদিনা দেখিলো ফ্লেটৰ বেলকনিতে এগৰাকীয়ে তুলসী পুলি ৰুইছে, তাকো কেএফচিৰ বাকেটত! মহানগৰখনে আধুনিক যুগ সভ্যতা, গোলকীকৰণৰ লগত সমানে আগবাঢ়িছে অথচ তুলসী পূজা কৰাৰ দৰে ঐতিহ্য এৰি মহানগৰীৰ বাসিন্দা চিন্নমূল হৈ যোৱা নাই। ই তাকেই প্ৰমাণ নকৰেনে? হেঃ হেঃ হেঃ তুলসী ইজ অলচ' এ ইম্পৰটেণ্ট মেটাৰ, নে কি কয়?\nমানুহে পেণ্টালুনৰ পৰা কিনিছে, বিগ বাজাৰত ভিৰ দেখিছে, সোমাবই নোৱাৰি, বিশালত কিনিছে, সেই বুলি জানো ফেন্সিত ভীৰ কমিছে। মানুহে যে ইমান বোৰ কিনিছে, তাৰ মানে জানো অৰ্থনৈতিক প্ৰগতি হোৱা নাই, বাটে ঘাটে সিবোৰৰ পলিথিনেই তাৰ প্ৰমাণ!\nসিদিনা গম পালো, গুৱাহাটীত ফ্লেটৰ ভূমি পূজনৰ দিনাই বুকিং খতম। তাকে দেখি দিল্লী, মুম্বাইৰ পৰাও বিল্ডাৰ ইয়ালৈ ঢাপলি মেলিছে। মোলৈ স্বয়ং হাইকামাণ্ডৰ ফোন আহিছে। স্বয়ং তেখেতৰ জোঁৱায়েকেই গুৱাহাটীত বিশাল ৰিয়েল ইষ্টেট অকন কৰি ৰাখিবলৈ হেপাঁহ কৰিছে। গুৱাহাটীৰ হেনো বিৰাট স্কোপ আছে, মিচা ক'লে কি ডাল হবহে!\nসেয়ে ৰাইজ মই কৈছো, নহয় এয়া নহয় সাধাৰণ জাৱৰ জোথৰ, এয়া হ'ল প্ৰগতিৰ আকৰ। আচলতে অংকৰ ভাষাত কবলৈ গ'লে মহানগৰীত জাৱৰ জোথৰৰ দমৰ সংখ্যা প্ৰগতিৰ বৰ্গৰ সমানুপাতিকহে! এগুণ যদি প্ৰগতি তেন্তে তাৰ বৰ্গৰ সমান জাৱৰ জোথৰ ।\nমাত্ৰ জাৱৰ জোথৰেই বাঢ়িছে এনে নহয়, জাৱৰৰ সতে বাঢ়িছে নিয়োগৰ সম্ভাৱনাও । গুৱাহাটীবাসীৰ ঘৰত থকা ২৬০০০হাজাৰ শিশু শ্ৰমিকৰ সংখ্যাইও এক অভিলেখ গঢ়িছে। প্ৰগতি হ'লেই নহব নহয়, চাওকচোন মহানুভৱ গুৱাহাটীবাসীয়ে চাফ-চফাইৰ বাবেও কিমান খেয়াল ৰাখিছে। অভাৱত থকা শিশু সকলক সেই কামত নিয়োগ কৰি ঘৰে ঘৰে এক আদৰ্শ দেখুৱাইছে ।\nমইতো কও, অভাৱী মানুহক বিশেষকৈ অভাৱত থকা শিশু সকলক এইদৰে আশ্ৰয় প্ৰদান কৰাটো অতি শলাগনীয় কথা । আজিকালি নতুন ধনী মানুহে গাঁৱৰ ঘৰলৈ গ'লেই, তেনেকৈ দ্বায়িত্ব লব বিচৰা শিশু বিচাৰি গাঁৱে গাঁৱে দুখীয়া মানুহৰ ঘৰে ঘৰে যায়। এনে মহানুভৱতা দেখিলেই ভাল লাগি যায়। এই দৰেই মহানগৰীৰ প্ৰগতি হব, জাৱৰ বাঢ়িব, নিয়োগৰ সম্ভাৱনা বাঢ়িব আৰু নতুন নতুন অভিলেখেৰে অসম জগত সভালৈ যাব, সেয়া নিশ্চিত ।\nআকৌ ধৈৰ্যশীল মহানগৰবাসীক কওঁ, আপোনালোক নাগৰিক হিচাবে দেশৰ আদৰ্শ। সেয়ে ভাল নাগৰিকৰ দৰে আমাক ভোট দিয়ক। অহা পাঁচ বছৰতো গুৱাহাটীক জাৱৰ-জোথৰেৰে ভৰা এক আগশাৰীৰ প্ৰগতিশীল মহানগৰ কৰি আমি গঢ়ি তুলিম ।\nকথা দিছো, ভৰলু এই মহানগৰৰ সমন্বয়ৰ সুঁতি হৈ চিৰদিন বব। প্ৰগতিৰ সকলো আকৰ, জাৱৰ জোথৰ, মল-মূত্ৰ ই বহন কৰি নিব। মইতো কও, ভৰলু আচলতে মহানগৰীৰ বৰ্ণময় সকলো জীৱন ধাৰাৰ মহামিলনৰ সেতু! বৈচিত্ৰৰ মাজত ঐক্য, সমম্বয়ৰ প্ৰতীক এক পবিত্ৰ ধাৰাহে। ইংৰাজীত গোটেই কথাবোৰৰ সাৰমৰ্মটো যেন এনেধৰণৰ- "Guwahatians are devided by flats, kitchens & toilets, but united by Bharalu".\nসেয়ে আহক সমস্বৰে কও,\nজয়তু জাবৰ জোথৰ,\nএক বিশাল প্ৰগতিৰ আকৰ!\nBy xukhdukh.com on June 19, 2013\nDr. Bhupen Saikia June 19, 2013 at 8:09 PM\n"Guwahatians are devided by flats, kitchens & toilets, but united by Bharalu".\nGreat quote of the day !\nকিন্তু কি হব ?\nহাতীৰ গালৈ তৰাৰ ফৰ্মুঠি !!
